Mayhem (Nórsko)

**Mayhem** je nórska blackmetalová skupina, ktorá vznikla v roku 1983.
Kapela hrá nesmierne surovú a brutálnu hudbu. Mayhem však nemusel ťažiť z hudby, jeho členovia ho preslávili mimo umeleckej sféry. Mnoho prezývok členov skupiny bolo inšpirovaných piesňami skupiny Hellhammer, bubeník Jan Axel Blomberg si dokonca dal samotné meno kapely, Hellhammer, ako prezývku.

## História
### Začiatky

Skupinu založili roku 1983 2 kamaráti a veľkí fanúšikovia britskej skupiny Venom Jørn Stubberud (basa) a Kjetil Manheim (bicie). Ako spevák a gitarista sa k nim pridáva Øystein Aarseth. Členovia skupiny sa rozhodnú hrať hudbu tvrdšiu ako ich vzory, dajú si prezývky (Stubberud si hovorí Necrobutcher a Aarseth spočiatku Destructor, neskôr Euronymous, čo znamená Princ smrti) a skupina dostáva názov Mayhem podľa piesne od Venom – Mayhem With Mercy. Ku skupine sa zakrátko ako spevák pridáva Eirik Nordheim (Messiah) a Sven Erik Kristiansen (Maniac). V tejto zostave nahrávajú EP nazvané Deathcrush. Názov vznikol tak, že Necrobutcher nevedel celú noc zaspať, tak v polospánku písal slová, ktoré mu prvé napadli a ráno to poskladal.

### Cesta k deštrukcii

V roku 1988 odišli Maniac aj Manheim zo skupiny. Maniac sa pokúsil o samovraždu a Manheim si založil rodinu. Ich posty dočasne prevzali Kittil Kittilsen (spev) a Torben Grue (bicie), kým sa trvalými členmi stali Per Yngve Ohlin (Dead, spev) a Jan Axel Blomberg (Hellhammer, bicie). Prvý z nich bol mimo iného známy aj tým, že na koncertoch hádzal do fanúšikov prasacie hlavy.

Euronymous si koncom osemdesiatych rokov vo svojom dome v Oslo otvoril obchod s CD pod názvom "Helvete (Peklo)". Časom sa miesto stalo centrom metalistov a počet návštevníkov stále narastal. Euronymous vytvoril skupinu *The Inner Circle*, ktorej niektorí členovia začali vypaľovať drevené nórske kostolíky a ničiť cintoríny. Svoju zúrivosť obrátili aj voči iným kapelám, ktoré sa ničenia nechceli zúčastňovať.

Filozofia hnutia, nazývaneho aj *blackmetalová mafia* bola jednoduchá. Zlo, agresia, brutalita. Učenie šéfa oficiálnej Satanovej cirkvi A. S. La Veya odmietli ako falošné. *„Je to len nezmyslené a riedke filozofovanie malicherného starca. Neukazuje aký je Satan zlý a naopak lživo tvrdí, že zlý bol vždy Boh“*, vyjadril sa Euronymous na adresu La Veyovej Satanskej Biblie.

Kapela sa prvýkrát dostala do povedomia médií, keď sa Dead v apríli roku 1991 zastrelil brokovnicou (predtým sa ešte podrezal). Dead bol vždy posadnutý smrťou. Ako malý chlapec bol šikanovaný, dokonca bol raz bol zbitý tak moc, že na pár minút bol klinicky mŕtvy, čo sa na ňom doživotne podpísalo. Trpel depresiou, bol uzatvorený, miloval smrť, temnotu a Transilvániu (keď spáchal samovraždu, mal na sebe aj tričko s nápisom: I love Transilvania). Euronymous nafotil zopár záberov jeho mŕtveho tela a použil ich na obal albumu *Dawn of Black Hearts*. Začali sa šíriť reči o tom, že kúsky rozstreleného mozgu členovia opražili a zjedli, ako aj, že úlomky lebečných kostí si Euronymous a Hellhammer odložili.

V roku 1992 sa začalo nahrávanie debutového albumu De Mysteriis Dom Sathanas. Skladby skupina napísala ešte s Deadom, ktorý sa však nahrávania nezúčastnil. Po Deadovej smrti odišiel zo skupiny Necrobutcher a dočasne oboch nahradil Occultus, kým sa trvalými členmi nestali Attila Csihar (spev) zo skupiny Tormentor a jediný člen skupiny Burzum Varg Vikernes (Count Grishnackh, basa). Occultusa sa skupina zbavila tým, že mu dala na výber: odíde dobrovoľne a prežije, alebo ho zabijú. Volil prvú cestu. V tejto zostave (Csihar/Euronymous/Vikernes/Hellhammer) bol album nahratý, krátko na to sa v skupine ako druhý gitarista objavuje Blackthron.

10. augusta 1993 cestovali Vikernes aj Blackthron za Euronymousom do jeho domu, kde ho Varg Vikernes 23 ranami zavraždil. Krátko na to bol obvinený, priznali mu aj vypálenie niektorých kostolov a bol odsúdený na 21 rokov väzenia. Attila hral v inej skupine, Euronymous bol mŕtvy, Varg vo väzení, jediným zostávajúcim členom bol teda bubeník Hellhammer. Skupina sa teda rozpadla, hoci  roku 1994 vyšiel už spomínaný album De Mysteriis Dom Sathanas. Euronymovi rodičia pôvodne nechceli, aby na albume hral vrah ich syna, preto poprosili Hellhammera, aby basu stiahol a nahral ju odznovu. Hellhammer súhlasil, ale nakoniec sa tak nestalo, a na albume zostala tá basa, ktorú nahral Count Grishnackh.

### Súčasnosť

Roku 1995 sa Hellhammer rozhodol činnosť skupiny obnoviť. Ako členov prijal dvoch bývalých členov Mayhem speváka Maniaca a basgitaristu Necrobutchera. Ako gitarista sa k nim pridal Rune Eriksen (Blasphemer). Táto zostava nahrala EP Wolf's Lair Abbys a albumy Grand Declaration of War a Chimera. Maniac bol však zo skupiny v roku 2004 vyhodený a nahradil ho Attila Csihar. S ním skupina nahrala zatiaľ najnovší album Ordo Ad Chao. V roku 2008 sa rozhodol Blasphemer svoju činnosť v skupine ukončíť, nahradil ho Morfeus a k tomu sa v tomto roku pridal Silmaeth. Silmaetha začiatkom roku 2011 nahradil Teloch, ktorý sa tiež stal novým trvalým členom. Druhú gitaru ako hosť prevzal po Morfeusovi Charles Hedger. Nová zostava natočila v roku 2014 album Esoteric Warfare, predchádzaný singlom Psywar.

## Členovia kapely
### Súčasná zostava
* Attila Csihar – spev (1993, 2004 – súčasnosť)
* Necrobutcher – basgitara (1983 – 1991) a (1995 – súčasnosť)
* Hellhammer – bicie (1988 – súčasnosť)
* Teloch – gitara (2011 – súčasnosť)
* Charles Hedger - gitara (2012 - súčasnosť), koncertný člen

### Zoznam bývalých členov
* Euronymous – gitara (1983 – 1993)
* Messiah – spev (1986)
* Maniac – spev (1986 – 1987, 1995 – 2004)
* Kittil – spev (1987)
*Dead – spev (1988 – 1991)
* Occultus – basgitara, spev (1992)
* Blackthorn – gitara (1993)
* Nordgaren – guitar (1997 – 1998)
* Count Grishnackh – basgitara (1993)
* Manheim – bicie (1983 – 1987)
* Torben – bicie (1987)
* Blashphemer – gitara (1995 – 2008)
* Silmaeth – gitara (2009 – 2011)
* Morfeus – gitara (2008 – 2012) koncertný člen

## Diskografia
### Štúdiové albumy
* 1987 *[[Deathcrush]]* (EP)
* 1994 *[[De Mysteriis Dom Sathanas]]*
* 1997 *[[Wolf's Lair Abyss]]* (EP)
* 2000 *[[Grand Declaration of War]]*
* 2004 *[[Chimera]]*
* 2007 *[[Ordo Ad Chao]]*
* 2014 *[[Esoteric Warfare]]*
* 2019 *[[Daemon]]*

### Koncertné nahrávky
* 1993 *[[Live in Leipzig]]*
* 1995 *[[Dawn of the Black Hearts]]*
* 1999 *[[Mediolanum Capta Est]]*
* 2001 *[[Live in Marseille]]*

### Demonahrávky, single a kompilácie
* 1986 *Pure Fucking Armageddon*
* 1986 *Voice of a Tortured Skull*
* 1987 *Deathrehearsal*
* 1996 *Out from the Dark*
* 1996 *Freezing Moon* (singel)
* 1997 *Ancient Skin/Necrolust* (singel)
* 2001 *European Legions* (kompilácia)
* 2001 *U.S. Legions* (kompilácia)
* 2002 *The Studio Experience*
* 2003 *Legions of War* (kompilácia)
* 2009 *Life Eternal* (EP pozostávajúce z odlišných mixov niektorým piesní z albumu De Mysteriis Dom Sathanas)
* 2014 *Psywar* (singel)

## Iné projekty

## Externé odkazy
* www.thetruemayhem.com – oficiálna stránka skupiny 
* www.metal-archives.com – mayhem na encyclopaedia metallum 
* Mayhem/Vzostup a pád ľudského šialenstva 

Kategória:Mayhem
Kategória:Nórske heavymetalové hudobné skupiny
Kategória:Blackmetalové hudobné skupiny